Afrikaans text: Meteens deins die ou verskrik terug. Amper, amper het hy onwetend 'n groot wyfie met 'n maandoue babetjie aan haar bors gestoor. Sy laat ook sommer haar tande sien en terwyl die oë gevaarlik fonkel krimp sy haar inmekaar om hom te bevlie. 'n Oomblik aarsel Kees, waag dit darem en gaan met 'n gerusstellende uff-uff langs die moeder sit. Sy bedaar ook dadelik-die moederhart is oortuig dat die ou brandwag dit goed bedoel-en skuif met 'n sagte gesteun teen hom aan.